TISZAVASVÁRI VÁROS ÖNKORMÁNYZATA

KÉPVISELŐ-TESTÜLETE

**237/2023. (IX. 28.) Kt. számú**

**határozata**

**Tájékoztatás hulladékgazdálkodással kapcsolatban kezdeményezett intézkedésekről**

Tiszavasvári Város Önkormányzata Képviselő-testülete elfogadja a jelen határozat 1 sz. mellékletét képező Belügyminisztériumtól kezdeményezett intézkedéseket hulladékgazdálkodási kérdések kapcsán az abban szereplő tartalommal.

**Határidő:** azonnal **Felelős:** Szőke Zoltán polgármester

**Szőke Zoltán Dr. Kórik Zsuzsanna**

**polgármester jegyző**

237/2023. (IX. 28.) Kt. sz. határozat 1. sz. melléklete

**Tájékoztatás hulladékgazdálkodással kapcsolatban kezdeményezett intézkedésekről**

A hulladékgazdálkodási feladatok szervezése, annak 2023. július 1-je utáni változásai kapcsán az alábbi pontokban megfogalmazott intézkedéseket kezdeményeztük a Belügyminisztérium önkormányzati államtitkárságánál. Kezdeményezésünket az alábbi érintett szerveknek is megküldtük:

1. Nemzeti Hulladékgazdálkodási Koordináló és Vagyonkezelő Zrt.
2. Kisvárosok Szövetsége, Lipők Sándor elnök,
3. MOHU MOL Hulladékgazdálkodási Zrt.
4. **Köztisztasági feladatellátás**

I.1. Tiszavasváriban a **köztisztasági feladatokat, valamint a közfoglalkoztatási feladatokat közszolgáltatási szerződés** keretében átvállalt feladatként a **Tiva-Szolg Nonprofit Kft, mint 100 % os önkormányzati tulajdonú cég végzi**. Ennek keretében a közterületen keletkező hulladék összegyűjtetését, közmunkás munkaerővel végzi a cég. Így ez a tevékenység végzése során keletkező hulladéknak minősül.

Az összegyűjtött hulladékot rendszeresen külső szolgáltató igénybevételével szállítatja el.

A **MOHU Partner Portál azonban csak az önkormányzatok számára ad lehetőséget köztisztasági hulladék ártalmatlanításának és elszállíttatásának megrendelésére.**

A **tényleges feladatot tehát teljesen jogszerűen az önkormányzat városüzemeltetési feladatok ellátására létrehozott cége végzi,** de a megrendelést nem adhatja le, így a **számlákat kénytelenek vagyunk átszámlázni a Kft.** részére. A feladat konkrétan azért került a városüzemeltetési Kft-hez mert a közfoglalkoztató is a cég, és környezetvédelmi hatósági szempontból fontos, hogy a közfoglalkoztatottak gyűjtik össze a hulladékot. Így a két szolgáltatás együttes ellátásával válik saját tevékenység keretében keletkezett hulladékká az összegyűjtött szemét.

**Véleményünk szerint azon önkormányzati cégek számára, akik ezen közfeladatot ellátják** meg **kellene nyitni a közvetlen megrendelés lehetőségét.** Ezen cégek nevére kellene szólnia mind a szállítási, mind az ártalmatlanítási számlának is.

**I.2.** A hulladékgazdálkodási intézményi résztevékenység ellátásával összefüggő díjak, a díjalkalmazási feltételek, valamint a díjmegfizetés rendjének megállapításáról szóló 8/2023 (VI.2.) EM rendelet határozza meg a díjtételeket. **A 4. sz. melléklet tartalmazza a köztisztasági díjtételeket, melyek kedvezőbbek, mint a 3. sz. melléklet gazdálkodó szervezetre vonatkozó díjai**.

**Az önkormányzati cég és az önkormányzat is regisztrált a MOHU Partner Portál felületén.**

**Mindezek okán is kérdéses miért nem nyílik meg a lehetőség a cég részéről megrendelés leadására köztisztasági feladatellátásra, a 4. sz. melléklet szerinti kedvezőbb díjtételeken, hiszen maga a feladat önkormányzati. Az Mötv. szerint az önkormányzat feladatai ellátására gazdálkodó szervezetet, így céget hozhat létre.**

Megjegyezni kívánom, hogy **a *hulladékszállítás költsége így is kb. 1,5 szerese a 2023. június 30. előtti díjakhoz viszonyítva*.** **Az önkormányzat városüzemeltetési költségsora évek óta azonos szinten támogatja a városüzemeltetést, mint feladatellátást, melyen belül oldjuk meg a hulladékszállítást is, azonban azzal, hogy a költségek ilyen drasztikusan emelkednek indokolttá válik a finanszírozás felülvizsgálata is. Külön erre a feladatra támogatást nem kap az önkormányzat.**

**I.3. Mindezek túl a MOHU Partner Portálon** első leadott megrendelésünk esetén szállítási végpontnak egy **Bodrogkeresztúri lerakó került megadásra**, melyen **saját felhasználóként változtatni sem tudtunk.** A rendszer - minden észszerűséget nélkülöző módon - **egy sokkal távolabbi, útdíjas, lényegesen költségesebb szállítási végpontot határozott meg számunkra**. **Mivel a megrendelésnél nem látszik a célhelyszín** a szállítási vállalkozó kifejezett jelzése kapcsán jutott tudomásunkra ez a helyzet. **Amennyiben a szállító nem jelez - ami nem kötelessége - már a jóval magasabb költségen fizeti a szállítást a közfeladat ellátó.** A szállítási költségek és a környezetterhelés minimalizálása érdekében e-mailben kellett kérnünk a szállítási végpont módosítását, amely sikerült.

**Kérjük a MOHU Partner Portál felülvizsgálatát fent vázolt kérdésekben.**

1. **Illegális hulladék elszállítása**

**Az illegális szemét elszállítás kérdése további problémákat vet fel.**

Az illegális szemét szintén önkormányzati vagy közterületre lakosság által kihelyezett szemétlerakásokat foglal magában, melyek **elszállíttatása nem lehetséges köztisztasági díjtételeken, csupán a rendelet 3. sz. melléklete szerint.**

**Így annak költségei,** holott ugyanolyan önkormányzati feladat, mint a köztisztasági feladatellátás, **kb. 4 szeresei a 2023. július 1. előtti költségekhez képest.** Ezek már irreálisan nagy megterhelést jelentenek az önkormányzat részére. Az illegális hulladék elszállíttatását a Tiva-Szolg Kft végzi szintén, aki közmunkás munkaerővel szedeti össze azt a szemetet. **Ezen feladat a közmunka program része, ahol az átszámlázás sem jelentene megoldást.** A közmunkásokat a Kft. foglalkoztatja, a közmunka programokat a Kft. szervezi.

Mind a köztisztasági, mind az illegális hulladékok elszállítatása során közterületről, illetve önkormányzati területekről összeszedett hulladékokról van szó, melyeket ismeretlen személyek helyeznek el, hagynak el a területen. A **rendőrség, valamint a környezetvédelmi hatóság felé tett bejelentések eredményre nem vezetnek tekintve, hogy az elkövetők kiléte ismeretlen, és a szemét elvitele továbbra is önkormányzati kötelezettség marad.**

**Kérjük a 8/2023 (VI.2.) EM rendeletben meghatározott díjtételek felülvizsgálatát az önkormányzati illegális hulladékok kedvezőbb elszállítatására vonatkozóan is, illetve olyan tekintetben, hogy ezen hulladékokat is a városüzemeltetési Kft. szállíttathassa el.**

1. **Zöldjárat kezdeményezése településünkre a lakosság és az önkormányzati intézmények részére is.**

**2020-2021. években már kezdeményeztük a lakossági hulladékszállítónál az Észak-Alföldi Környezetgazdálkodási Nonprofit Kft-nél** lakossági zöldhulladék szállítási napok beiktatását. Ez is jelentősen javíthatna a hulladékhelyzeten településünkön, hiszen a legtöbb környező településen eredményesen működik ez a szolgáltatás. Esetünkben a közterületen hagyott zöldhulladék problémáját is önkormányzatunk igyekszik megoldani. **Kezdeményezésünk nem nyert kedvező fogadtatást, tekintve, hogy korábban a településen komposztáló edények osztott a szolgáltató, arról azonban hogy a két lehetőség kizárja egymást nem volt tudomásunk.**

A lakosság, az intézmények és most már az önkormányzat számára is a zöldhulladék nagy mennyisége továbbra is probléma. A háztartások egy része rendelkezik komposztáló edénnyel, de ez nem bizonyul elegendőnek. Ismételten **kezdeményezem zöldjárat biztosítását**, akár heti gyakorisággal, melyhez kérem ezen a szinten is a segítség nyújtását.

1. **Hulladékudvar létesítése kezdeményezése**

**2021.-2022. években elindult** egy folyamat településünkön hulladékudvar létesítésére, melyhez már **az ingatlan is ki volt jelölve, folyamatban volt egy szerződéskötés**.

A lakosságnak óriási szüksége lenne településünkön egy ilyen hulladékudvar megvalósítására, amellyel talán csökkenthető lehetne az illegális hulladék lerakások száma közterületen és önkormányzati területeken.

Sajnos azonban a Nemzeti Hulladékgazdálkodási Koordináló és Vagyonkezelő Zrt. 2022. augusztus 1. napján kelt KP/9400-36/2022. számú levelében arról tájékoztatott, hogy a 2175/2022. Korm. határozattal a hulladékudvar megvalósítása településünkön felfüggesztésre került.

**Kérem tájékoztatásukat, hogy jelenleg van-e valamilyen lehetőség ismételten elkezdeni egy hulladékudvar kialakítását Tiszavasváriban, és milyen módon.**

1. **Kötelező közszolgáltatás igénybevétele**

Településünkön további probléma, hogy tudomásunk szerint több vállalkozás és magánszemély nem veszi igénybe a hulladékszállítást, mint kötelező közszolgáltatást. A szolgáltatóval 2020 óta több alkalommal egyeztettünk, előrelépés azonban nem történt. **Tekintve, hogy ez az állapot, az áremelkedések mellett hamarosan nagyon nehéz helyzetbe kényszeríti önkormányzatunkat** minden úton kezdeményezni fogjuk a további egyeztetéseket megoldást keresve. A **szankcionálás lehetőségét egyelőre nem látjuk, azokkal szemben, akik nem fizetik a kötelező közszolgáltatást.**

Az önkormányzat a lakosság hátrányos helyzetű csoportja körében eddig **kukák osztásával próbálta ösztönözni a szolgáltatás igénybevételét**. 2022-ben 50 db hulladékgyűjtő edényzetet biztosítottunk rászorulóknak, 2024-ben tervek szerint 100 db edényzet osztunk ki. Folyamatosan végezzük az **útfelújításokat, hogy a szállításra ösztönzést, a körülményeket javítsuk.**

Sajnos az illegális hulladéklerakások számát növeli a kötelező közszolgáltatás igénybevételének elmaradása, hiszen a nem fizető, vagy hulladékgyűjtő edényzettel nem rendelkező személyektől, nem egy esetben vállalkozásoktól is kerül ki közterületre, vagy központi hulladékgyűjtő szelencékbe hulladék, melynek **elszállítatása végeredményben szintén az önkormányzatokat terheli.**

**Ebben a kérdésben is eljutattuk megkeresésünket a Belügyminisztériumhoz is, bízva abban, hogy valamennyi szereplő együttgondolkodása eredményt hozhat.**